ปีหน้าค้าชายแดนดันเบี้ยประกันพุ่ง
สมาคมประกันวินาศภัยคาดเบี้ยมารีน ปี 2556 เติบโตไม่ต่ำกว่า 10%
26 ธ.ค. 2555

สมาคมประกันวินาศภัยคาดเบี้ยมารีน ปี 2556 เติบโตไม่ต่ำกว่า 10% 
นายกี่เดช อนันต์ศิริประภา ประธานคณะกรรมการประกันภัยทางทะเลและโลจิสติกส์ (มารีน) สมาคมประกันวินาศภัย คาดว่า ปี 2556 เบี้ยมารีนจะเติบโตไม่ต่ำกว่า 10% ซึ่งเป็นผลมาจากการเติบโตของการส่งออกไปยังประเทศเพื่อนบ้าน โดยเฉพาะเขตที่มีชายแดนติดกับไทยเพิ่มมากขึ้น เช่น การค้าการลงทุนระหว่างไทยกับพม่า ในปีหน้าจะมีมูลค่าถึง 2.4 แสนล้านบาท และเพิ่มเป็น 4 แสนล้านบาทภายใน 3 ปี ซึ่งจะทำให้เกิดการขนส่งสินค้าและวัตถุดิบอีกจำนวนมาก
“ธนาคารไทยเริ่มเข้าไปเปิดสำนักงานตัวแทนแล้ว เพื่อให้บริการแก่นักลงทุนไทยที่เข้าไปลงทุนในพม่า ซึ่งธุรกิจประกันภัยก็จะไปพร้อมกับธนาคารเช่นเดียวกัน ทำให้ประกันได้อานิสงส์ไปด้วย” นายกี่เดช กล่าว
นายกี่เดช กล่าวว่า นอกจากนี้ หากเศรษฐกิจยุโรปและสหรัฐมีการฟื้นตัว จะทำให้เกิดการสั่งซื้อสินค้าจากไทยมากขึ้น จะทำให้อัตราการเติบโตของเบี้ยมารีนเพิ่มสูงกว่าที่คาดไว้ในเบื้องต้น ซึ่งต้องรอดูกันว่าจะฟื้นตัวหรือไม่
สำหรับปี 2555 คาดว่า เบี้ยมารีนจะเพิ่มขึ้นประมาณ 9% มีเบี้ยรับประมาณ 5,000 ล้านบาท ซึ่งถือว่าเป็นครั้งแรกที่เบี้ยมารีนเพิ่มขึ้นระดับนี้ โดยปัจจัยบวกมาจากการขน ส่งระหว่างประเทศชายแดน 4 ประเทศ คือ จีน ลาว พม่า และเวียดนาม ที่เพิ่มขึ้น 10%15% ชดเชยการส่งออกไปยังยุโรปที่หดตัวลงอย่างมาก เฉพาะการค้าขายระหว่างไทยกับพม่ามีมูลค่ากว่า 3 หมื่นล้านบาท
ทั้งนี้ 9 เดือนแรกปีนี้เบี้ยมารีนมีจำนวน 3,800 ล้านบาท เพิ่มขึ้น 14.88%